[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.3.2007

COM(2007) 76 τελικό

2007/0033 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τις τριμηνιαίες στατιστικές για τις κενές θέσεις εργασίας στην Κοινότητα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

110 | Αιτιολόγηση και στόχοι της πρότασης Η Eurostat, προκειμένου να ικανοποιήσει το αίτημα των χρηστών για παροχή στατιστικών για τις κενές θέσεις εργασίας, σκοπεύει να θεσπίσει νομική βάση για τη συλλογή των εν λόγω στοιχείων. Η Επιτροπή και η Ευρωπαϊκή Κεντρική Τράπεζα πρέπει να λαμβάνουν, σε σύντομο χρονικό διάστημα, τριμηνιαία στοιχεία για τις κενές θέσεις εργασίας, ώστε να παρακολουθούν τις βραχυπρόθεσμες μεταβολές που συντελούνται στις εν λόγω θέσεις ανά οικονομική δραστηριότητα. Οι κενές θέσεις εργασίας περιλαμβάνονται στο σύνολο των κύριων ευρωπαϊκών οικονομικών δεικτών (ΚΕΟΔ) και είναι απαραίτητες για την αξιολόγηση των συνθηκών της αγοράς εργασίας στην ΕΕ / ζώνη ευρώ στο πλαίσιο του σχεδίου δράσης της ΟΝΕ. Η κατάρτιση καλής ποιότητας στατιστικών σχετικά με τις κενές θέσεις εργασίας αποτελεί σαφή προτεραιότητα για το Συμβούλιο. Το Ευρωπαϊκό Συμβούλιο που πραγματοποιήθηκε το Μάρτιο του 2005 επανεκκίνησε τη στρατηγική της Λισαβόνας και ζήτησε την ανάληψη δράσης με σκοπό, ιδίως, την προσέλκυση περισσότερων ατόμων στην αγορά εργασίας και τη δημιουργία περισσότερων θέσεων εργασίας, τονίζοντας με τον τρόπο αυτό την ανάγκη καλύτερης ενημέρωσης όσον αφορά τη ζήτηση εργασίας. Η Επιτροπή Απασχόλησης έκρινε σκόπιμη τη δημιουργία και τη δημοσίευση ενός διαρθρωτικού δείκτη κενών θέσεων εργασίας, βάσει του οποίου θα υπολογίζονται η στενότητα της αγοράς εργασίας και οι ελλείψεις δεξιοτήτων. Στο πλαίσιο της ευρωπαϊκής στρατηγικής για την απασχόληση, η Επιτροπή απαιτεί την παροχή διαρθρωτικών δεδομένων σχετικά με τις κενές θέσεις εργασίας, με σκοπό την παρακολούθηση και την ανάλυση του επιπέδου και της διάρθρωσης της ζήτησης εργασίας, καθώς και τον εντοπισμό της έλλειψης, της συμφόρησης και της ανισότητας όσον αφορά την εργασία ανά περιφέρεια, τομέα οικονομικής δραστηριότητας και επάγγελμα, όπως αναφέρεται στις ολοκληρωμένες κατευθυντήριες γραμμές για την ανάπτυξη και την απασχόληση (2005-2008), συμπεριλαμβανομένων των γενικών προσανατολισμών των οικονομικών πολιτικών και των κατευθυντήριων γραμμών για την απασχόληση. Επιπροσθέτως, οι στατιστικές σχετικά με τις κενές θέσεις εργασίας συλλέγονται και για εθνικούς σκοπούς, προκειμένου να βοηθήσουν τις εθνικές αρχές στην αξιολόγηση και την παρακολούθηση της αγοράς εργασίας, καθώς και να ενισχύσουν τη διαδικασία λήψης αποφάσεων για τις πολιτικές που αφορούν την αγορά εργασίας. |

120 | Γενικό πλαίσιο Τα εθνικά στοιχεία σχετικά με τις κενές και τις κατειλημμένες θέσεις εργασίας συλλέγονται από το 2003 βάσει συμφωνίας κυρίων. Παρά το γεγονός ότι αυτή η συμφωνία είχε αρχικώς φανεί χρήσιμη, η πείρα απέδειξε ότι δεν είναι ικανή να ανταποκριθεί στις ανάγκες των χρηστών. Όσον αφορά την τριμηνιαία συλλογή δεδομένων, ούτε οι απαιτήσεις της ΕΚΤ ως προς την κάλυψη, την επικαιρότητα και την εναρμόνιση ούτε η ζήτηση από την Επιτροπή διαρθρωτικών δεδομένων δεν ικανοποιούνται. Προς το παρόν, μόνο ελάχιστες χώρες διαβιβάζουν ετήσια στοιχεία, με ιδιαίτερα ανομοιογενές επίπεδο λεπτομέρειας και μειωμένη δυνατότητα σύγκρισης. Μια νομική βάση προβλέπει την εφαρμογή μηχανισμού με σκοπό την επίτευξη συγκρίσιμης μεθοδολογικής βάσης για την έκδοση σημαντικών βραχυπρόθεσμων και διαρθρωτικών στατιστικών στο πλαίσιο σαφούς χρονοδιαγράμματος. Η διαμόρφωση κατάλληλου ευρωπαϊκού νομικού πλαισίου ζητήθηκε και από το Συμβούλιο Ecofin στην έκθεση για την κατάσταση που επικρατεί σχετικά με τις απαιτήσεις πληροφόρησης στο πλαίσιο της ΟΝΕ, η οποία υποβλήθηκε το Νοέμβριο του 2005. Επιπλέον, ορισμένα κράτη μέλη χρειάζονται μια νομική βάση, ώστε να είναι σε θέση να συνεχίσουν τη συλλογή δεδομένων σχετικά με τις κενές θέσεις εργασίας. |

139 | Ισχύουσες διατάξεις στον τομέα που καλύπτεται από την πρόταση Δεν υπάρχουν ισχύουσες διατάξεις στον τομέα που καλύπτεται από την πρόταση. |

141 | Συνοχή με άλλες πολιτικές και στόχους της Ένωσης Άνευ αντικειμένου. |

Διαβουλεύσεις με τα ενδιαφερόμενα μέρη και αξιολόγηση του αντικτύπου |

Διαβουλεύσεις με τα ενδιαφερόμενα μέρη |

211 | Μέθοδοι διαβούλευσης, κύριοι τομείς-στόχοι και γενικά χαρακτηριστικά των ερωτηθέντων Γραπτές διαβουλεύσεις και συζητήσεις στο πλαίσιο των ομάδων εργασίας έχουν διεξαχθεί με εξουσιοδοτημένους αντιπροσώπους οι οποίοι εκπροσωπούν τα κράτη μέλη που συμμετέχουν στο εθνικό στατιστικό σύστημα στις συνεδριάσεις της ομάδας εργασίας για την αγορά εργασίας οι οποίες πραγματοποιήθηκαν τον Οκτώβριο του 2005 και το Μάρτιο του 2006. Η πρόταση κανονισμού υποβλήθηκε προς γνωμοδότηση στην Επιτροπή Στατιστικού Προγράμματος (ΕΣΠ) το Μάιο του 2006. Γενικώς, η ΕΣΠ δήλωσε ότι στηρίζει την πρόταση όσον αφορά τις τριμηνιαίες στατιστικές. Ωστόσο, τα κράτη μέλη είχαν έντονες επιφυλάξεις ως προς το εύρος και το επίπεδο λεπτομέρειας των ετήσιων αναλυτικών καταστάσεων. |

212 | Σύνοψη των απαντήσεων και τρόπος με τον οποίο ελήφθησαν υπόψη Μετά τη γνώμη της ΕΣΠ, ο κανονισμός τροποποιήθηκε, ιδίως σε ό,τι αφορά τη συλλογή ετήσιων διαρθρωτικών δεδομένων, τα οποία δεν συμπεριλαμβάνονται πλέον στο νομικό κείμενο. Η αναθεωρημένη πρόταση κανονισμού του ΕΚ και του Συμβουλίου έχει την ευρεία στήριξη των Γενικών Διευθυντών των εθνικών στατιστικών υπηρεσιών και της ΕΚΤ. Όλα τα κράτη μέλη συμφώνησαν ότι πρέπει να υπάρχει σαφές και κατάλληλο νομικό πλαίσιο για τη συλλογή τριμηνιαίων δεδομένων σχετικά με τις κενές θέσεις εργασίας. Η ανάγκη πολιτικής για ετήσιες διαρθρωτικές στατιστικές σχετικά με τις κενές θέσεις εργασίας θα εξακολουθήσει να ρυθμίζεται βραχυπρόθεσμα με βάση συμφωνία κυρίων. Εν τω μεταξύ, και βάσει της πείρας από τον κανονισμό για τα τριμηνιαία δεδομένα, θα πρέπει να εξεταστεί η δυνατότητα έκδοσης νέου κανονισμού, προκειμένου να ικανοποιηθεί η ζήτηση ετήσιων δεδομένων. |

Συλλογή και χρήση εμπειρογνωμοσύνης |

221 | Σχετικοί επιστημονικοί τομείς/τομείς εμπειρογνωμοσύνης Οι εκπρόσωποι των κρατών μελών που συμμετέχουν στην ομάδα εργασίας της Eurostat για τις στατιστικές της αγοράς εργασίας και τα μέλη της ειδικής ομάδας για τις κενές θέσεις εργασίας είναι εμπειρογνώμονες με γνώσεις και πείρα στον τομέα των στατιστικών για τις κενές θέσεις εργασίας και την αγορά εργασίας. |

222 | Χρησιμοποιούμενη μεθοδολογία Το έγγραφο βασίστηκε στις εργασίες που πραγματοποίησε η ειδική ομάδα, η οποία δημιουργήθηκε με σκοπό τη θέσπιση νομικής βάσης για τις στατιστικές σχετικά με τις κενές θέσεις εργασίας. Επιπροσθέτως, το σχέδιο πρότασης εξετάστηκε στην ομάδα εργασίας της Eurostat για τις στατιστικές της αγοράς εργασίας, όπου συνυπολογίστηκαν περαιτέρω παρατηρήσεις, ιδίως όσον αφορά τη μείωση του φόρτου, δηλ. τον περιορισμό του εύρους των οικονομικών δραστηριοτήτων που πρόκειται να καλυφθούν και τη δυνατότητα χρήσης επιπλέον πηγών άλλων από την έρευνα, με σκοπό τη συλλογή δεδομένων για τις κενές θέσεις εργασίας. Καταρτίστηκε αναθεωρημένη έκδοση, η οποία περιλαμβάνει τρόπους ελάφρυνσης του φόρτου για τις επιχειρήσεις και τα κράτη μέλη, χωρίς να επηρεάζεται η ποιότητα, όπως η χρήση διοικητικών πηγών και, σε ειδικές περιπτώσεις, ο περιορισμός του εύρους των οικονομικών δραστηριοτήτων που πρόκειται να καλυφθούν, με εξαίρεση τις γεωργικές, τις αλιευτικές και τις δασοκομικές δραστηριότητες. Όσον αφορά άλλες παρατηρήσεις που απεστάλησαν κατά τη διάρκεια της διαδικασίας, οι περισσότερες από αυτές συνεκτιμήθηκαν και συνέβαλαν στη διευκρίνιση, την αποσαφήνιση και τη βελτίωση του προτεινόμενου κειμένου. |

223 | Βασικοί οργανισμοί/εμπειρογνώμονες που κλήθηκαν να διατυπώσουν τις απόψεις τους Οι εμπειρογνώμονες προέρχονταν από τα εθνικά υπουργεία Εργασίας και/ή τις εθνικές στατιστικές υπηρεσίες. |

2249 | Περίληψη των συμβουλών που ελήφθησαν και χρησιμοποιήθηκαν |

225 | Οι περισσότερες υποδείξεις αφορούσαν ορισμούς που θα χρησιμοποιούνταν, καθώς και πηγές και παρατηρήσεις σχετικά με τη σκοπιμότητα της συλλογής των απαιτούμενων πληροφοριών. Οι συμβολές των εμπειρογνωμόνων που συμμετέχουν στην ειδική ομάδα και στην ομάδα εργασίας αντικατοπτρίζονται πλήρως στο κείμενο της παρούσας πρότασης κανονισμού. |

226 | Μέσα που χρησιμοποιούνται για τη δημοσιοποίηση των συμβουλών των εμπειρογνωμόνων Τα πρακτικά που περιλαμβάνουν τα αποτελέσματα των συνομιλιών που είχαν οι εμπειρογνώμονες στις ομάδες εργασίας και στις ειδικές ομάδες, παράλληλα με άλλα έγγραφα αναφοράς, είναι διαθέσιμα στον CIRCA, το Διοικητή Κέντρου Επικοινωνίας και Ενημέρωσης της Επιτροπής. Το ίδιο θα ισχύει για οποιαδήποτε άλλη σχετική πληροφορία που προκύπτει. |

230 | Ανάλυση των επιπτώσεων και των συνεπειών Όσον αφορά τις στατιστικές για τις κενές θέσεις εργασίας στην Ευρώπη, διαπιστώθηκαν διάφορες επιλογές. Επιλογή Α: Συνέχιση της συλλογής δεδομένων σχετικά με τις κενές θέσεις εργασίας βάσει της συμφωνίας κυρίων. Επιλογή Β: Ενιαίος κανονισμός του ΕΚ και του Συμβουλίου σχετικά με τις στατιστικές για τις κενές θέσεις εργασίας, ο οποίος θα δημιουργεί κοινό πλαίσιο για την τριμηνιαία και ετήσια υποβολή των εν λόγω στατιστικών. Ο κανονισμός αυτός θα αναπτυχθεί σε δύο κανονισμούς της Επιτροπής, με μια σειρά μέτρων εφαρμογής που θα ανταποκρίνονται στις ανάγκες. Επιλογή Γ: Ενιαίος κανονισμός του ΕΚ και του Συμβουλίου σχετικά με τις τριμηνιαίες κοινοτικές στατιστικές για τις κενές θέσεις εργασίας και συνέχιση της συλλογής δεδομένων σχετικά με τις ετήσιες στατιστικές για τις κενές θέσεις εργασίας βάσει της συμφωνίας κυρίων. Επιλογή Δ: Δύο προτάσεις κανονισμών του ΕΚ και του Συμβουλίου, μία σχετικά με τις τριμηνιαίες και μία σχετικά με τις ετήσιες στατιστικές για τις κενές θέσεις εργασίας. Κάθε μία από αυτές τις προτάσεις θα συνοδεύεται από εκτελεστικό κανονισμό. Δεδομένου του αποτελέσματος της διαβούλευσης, η επιλογή την οποία προκρίνει το Ευρωπαϊκό Στατιστικό Σύστημα (ΕΣΣ) είναι η επιλογή Γ, δηλ. ένας ενιαίος κανονισμός του ΕΚ και του Συμβουλίου για τις τριμηνιαίες στατιστικές σχετικά με τις κενές θέσεις εργασίας στην Κοινότητα, οι οποίες θα συμπληρώνονται με ετήσια διαρθρωτικά δεδομένα που θα συλλέγονται βάσει συμφωνίας κυρίων. Η έκδοση της νομικής πράξης θα εγγυάται την παραγωγή εναρμονισμένων και υψηλής ποιότητας τριμηνιαίων στατιστικών που απαιτούνται για τις συγκρίσεις μεταξύ κρατών μελών, εξασφαλίζοντας συνέχιση και συνέπεια στην τριμηνιαία συλλογή δεδομένων. Αυτή η λύση είναι αποτελεσματική, ευέλικτη και θα είναι λιγότερο επαχθής από τις επιλογές B ή Δ. Επιπροσθέτως, η επιλογή Γ αναμένεται να έχει ως αποτέλεσμα την ταχύτερη έκδοση του κανονισμού, δεδομένης της δέσμευσης των κρατών μελών όσον αφορά τα τριμηνιαία δεδομένα. Η επιλογή Α αντανακλά την τρέχουσα κατάσταση. Θα μπορούσαν ακόμα να πραγματοποιηθούν ορισμένες ήσσονος σημασίας βελτιώσεις στο πλαίσιο της πολιτικής επιδοτήσεων. Ωστόσο, η διατήρηση της εθελοντικής βάσης θα συνεπάγεται την αποδοχή των σημερινών αδυναμιών που παρουσιάζουν αυτές οι στατιστικές και την παράβλεψη της ανάγκης των χρηστών για νομική βάση. Επιπλέον, οι χώρες που απαιτούν κανονισμό για να συνεχίσουν τη συλλογή δεδομένων θα αποκλείονται μόνιμα από τη διαδικασία. Η επιλογή Β ανταποκρίνεται καλύτερα στις ανάγκες των χρηστών, καθώς και στις ανάγκες της Επιτροπής για την παροχή ετήσιων διαρθρωτικών δεδομένων, και θα εξασφάλιζε μεγαλύτερη συνέπεια μεταξύ των τριμηνιαίων και των ετήσιων στατιστικών. Ωστόσο, λαμβάνοντας υπόψη τις επιλογές που διατυπώθηκαν από τα κράτη μέλη, καθώς και την περιπλοκότητα και τις δυσκολίες στην υλοποίηση αυτής της επιλογής, η επίτευξη συμφωνίας σχετικά με τον εν λόγω κανονισμό είναι πιθανό να αποδειχθεί εξαιρετικά μακρά και επίπονη διαδικασία, η οποία δεν εγγυάται την ταχεία έκδοση κανονισμού για τις τριμηνιαίες στατιστικές. Η επιλογή Δ θα ήταν κατάλληλη προσέγγιση, αφού ικανοποιεί τις απαιτήσεις των χρηστών, αλλά έχει μειονεκτήματα σε σύγκριση με την επιλογή Γ, ιδίως όσον αφορά την αποτελεσματικότητα και το φόρτο εργασίας. Εντούτοις, αυτή η επιλογή θα πρέπει να επανεξεταστεί μεσοπρόθεσμα, αφού αξιολογηθεί η πείρα που έχει αποκτηθεί με τις τριμηνιαίες στατιστικές. |

Νομικά στοιχεία της πρότασης |

305 | Περίληψη της προτεινόμενης ενέργειας Σκοπός αυτής της νομικής βάσης είναι να θεσπιστεί το νομικό πλαίσιο που θα καλύπτει τις τρέχουσες και τις ενδεχόμενες μελλοντικές δραστηριότητες στον τομέα των τριμηνιαίων στατιστικών για τις κενές θέσεις εργασίας. Αυτό περιλαμβάνει, ιδίως, την εξασφάλιση συλλογής εναρμονισμένων δεδομένων, ώστε να ικανοποιηθεί η ζήτηση των χρηστών σε αυτό τον τομέα. Η πρόταση κανονισμού σέβεται τις αρχές που καθιερώνονται στον κώδικα ορθής πρακτικής για τις ευρωπαϊκές στατιστικές, ιδίως την αρχή για τη σχέση κόστους-αποτελεσματικότητας. Προβλέπονται ειδικά μέτρα για τη μείωση του φόρτου στις επιχειρήσεις και τις εθνικές στατιστικές υπηρεσίες. Ο κανονισμός του ΕΚ και του Συμβουλίου πρέπει να συμπληρωθεί με έναν εκτελεστικό κανονισμό. |

310 | Νομική βάση Το άρθρο 285 αποτελεί τη νομική βάση για τις κοινοτικές στατιστικές. Το Συμβούλιο, ενεργώντας σύμφωνα με τη διαδικασία συναπόφασης, θεσπίζει μέτρα για την εκπόνηση στατιστικών, όπου αυτό είναι αναγκαίο για την εκτέλεση των δραστηριοτήτων της Κοινότητας. Το άρθρο αυτό καθορίζει τις προϋποθέσεις που αφορούν την εκπόνηση των κοινοτικών στατιστικών και απαιτεί τη συμμόρφωση με τα πρότυπα αμεροληψίας, αξιοπιστίας, αντικειμενικότητας, επιστημονικής ανεξαρτησίας, σχέσης κόστους-αποτελεσματικότητας και στατιστικού απορρήτου. |

329 | Αρχή της επικουρικότητας Ο στόχος της προτεινόμενης δράσης, δηλ. η παραγωγή κοινοτικών στατιστικών για τις κενές θέσεις εργασίας, δεν μπορεί να επιτευχθεί αποτελεσματικά από τα κράτη μέλη και, ως εκ τούτου, μπορεί να υλοποιηθεί καλύτερα σε κοινοτικό επίπεδο βάσει κοινοτικής νομικής πράξης, επειδή μόνο η Επιτροπή μπορεί να συντονίσει την απαραίτητη εναρμόνιση των στατιστικών στοιχείων σε κοινοτικό επίπεδο. Η συλλογή δεδομένων και η κατάρτιση συγκρίσιμων στατιστικών για τις κενές θέσεις εργασίας μπορεί να διοργανωθεί από τα κράτη μέλη. Κατά συνέπεια, η Κοινότητα μπορεί να λάβει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης. |

Η αρχή της αναλογικότητας Η πρόταση συνάδει με την αρχή της αναλογικότητας για τον(-ους) ακόλουθο(-ους) λόγο(-ους). |

331 | Σύμφωνα με την αρχή της αναλογικότητας, ο παρών κανονισμός περιορίζεται στο ελάχιστο αναγκαίο για την επίτευξη αυτού του στόχου και δεν υπερβαίνει τα απολύτως απαραίτητα για το σκοπό αυτό όρια. |

332 | Θα υπάρξει αύξηση του κόστους, ιδίως στο αρχικό στάδιο της εφαρμογής και κυρίως για τις χώρες οι οποίες δεν διενεργούν επί του παρόντος έρευνες σχετικά με τις κενές θέσεις εργασίας ή για τις χώρες που χρειάζεται να αναπροσαρμόσουν τις έρευνές τους, ώστε να ικανοποιήσουν τις νομικές απαιτήσεις. Ωστόσο, με την κοινοτική χρηματοοικονομική στήριξη, το συνεπαγόμενο κόστος θα μπορούσε να περιοριστεί. Όσον αφορά την αύξηση του φόρτου, ο αντίκτυπος αυτός περιορίστηκε με κατάλληλη προετοιμασία, με την τήρηση της αρχής της σχέσης κόστους-αποτελεσματικότητας και με την εφαρμογή των νομοθετικών μέτρων, δηλ. τη χρήση διοικητικών πηγών που πληρούν κριτήρια ποιότητας, τον αποκλεισμό ορισμένων περιθωριακών οικονομικών δραστηριοτήτων και τη δυνατότητα διενέργειας μελετών σκοπιμότητας από τα κράτη μέλη που δυσκολεύονται να παράσχουν δεδομένα για ορισμένους ειδικούς τομείς και/ή μικρές μονάδες. |

Επιλογή νομικών μέσων |

341 | Προτεινόμενα νομικά μέσα: κανονισμός. |

342 | Άλλα μέσα δεν θα ήταν κατάλληλα για τον(-ους) ακόλουθο(-ους) λόγο(-ους): Αναγνωρίζεται γενικά ότι ένας κανονισμός του Ευρωπαϊκού Κοινοβουλίου και του Συμβουλίου είναι κατάλληλος για την πλειονότητα των στατιστικών δραστηριοτήτων, οι οποίες απαιτούν λεπτομερή και ομοιόμορφη εφαρμογή σε ολόκληρη την Κοινότητα. Ο κανονισμός είναι προτιμότερος από μια οδηγία ως βασική πράξη, επειδή, αντίθετα από την οδηγία, ο κανονισμός θεσπίζει την ίδια νομοθεσία σε ολόκληρη την Κοινότητα, μην επιτρέποντας στα κράτη μέλη να τον εφαρμόσουν πλημμελώς ή επιλεκτικά και μη δίνοντάς τους τη δυνατότητα να επιλέξουν τη μορφή και τις μεθόδους που θα χρησιμοποιήσουν για την επίτευξη των στόχων που αυτός θέτει. Επιπλέον, ο κανονισμός ισχύει άμεσα, γεγονός που σημαίνει ότι δεν χρειάζεται νε μεταφερθεί στο εθνικό δίκαιο και έτσι αποφεύγονται οι καθυστερήσεις που συνδέονται με τη μεταφορά οδηγιών στην εθνική νομοθεσία. Επίσης, έχει συνεπάγεται καλύτερη και ταχύτερη νομοθεσία. |

Επίπτωση στον προϋπολογισμό |

401 | Οι δημoσιovoμικές διατάξεις που περιλαμβάνονται στον κανονισμό αναμένεται να βοηθήσουν, κατά το αρχικό στάδιο, τα κράτη μέλη να συλλέξουν νέες στατιστικές στον συγκεκριμένο τομέα ή να συμπληρώσουν το έργο που έχει ήδη πραγματοποιηθεί βάσει συμφωνίας κυρίων, με σκοπό τη βελτίωση της ποιότητας των βραχυπρόθεσμων συλλογών δεδομένων και την ικανοποίηση των απαιτήσεων των χρηστών. Η χρηματοδότηση θα καλύπτεται από το κοινοτικό πρόγραμμα για την απασχόληση και την κοινωνική αλληλεγγύη PROGRESS, το οποίο εγκρίθηκε με την απόφαση αριθ. 1672/2006 του Ευρωπαϊκού Κοινοβουλίου και του Συμβουλίου στις 24 Οκτωβρίου 2006. Στην ενότητα 1, «Απασχόληση», η χρηματοδότηση των σχετικών ενεργειών, συμπεριλαμβανομένων των στατιστικών δραστηριοτήτων, αναφέρθηκε ρητώς: «Βελτιώνοντας την κατανόηση της κατάστασης όσον αφορά την απασχόληση και τις προοπτικές της, ιδίως με αναλύσεις και μελέτες και με την ανάπτυξη στατιστικών και κοινών δεικτών στο πλαίσιο της ΕΣΑ». Ο δημοσιονομικός αντίκτυπος όσον αφορά τις πιστώσεις αναλήψεων υποχρεώσεων και πληρωμών που αφορούν αυτές τις ενέργειες εκτιμάται ότι ανέρχεται σε 4,5 εκατ. ευρώ για την περίοδο 2008-2010. |

1. 2007/0033 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τις τριμηνιαίες στατιστικές για τις κενές θέσεις εργασίας στην Κοινότητα

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285 παράγραφος 1,

την πρόταση της Επιτροπής[1],

τη γνώμη της Ευρωπαϊκής Οικονομικής και Κοινωνικής Επιτροπής[2] και τη γνώμη της Ευρωπαϊκής Κεντρικής Τράπεζας[3],

Αποφασίζοντας σύμφωνα με τη διαδικασία του άρθρου 251 της Συνθήκης,

Αφού ζητήθηκε η γνώμη της Επιτροπής Στατιστικού Προγράμματος (ΕΣΠ),

Εκτιμώντας τα ακόλουθα:

(1) Το Συμβούλιο που πραγματοποιήθηκε στις Βρυξέλλες στις 8 Δεκεμβρίου 2003 ενέκρινε στα συμπεράσματά του[4] τη δημιουργία και τη δημοσίευση ενός διαρθρωτικού δείκτη για τις κενές θέσεις εργασίας.

(2) Το σχέδιο δράσης σχετικά με τις στατιστικές απαιτήσεις της ΟΝΕ[5] και οι επακόλουθες εκθέσεις προόδου[6] σχετικά με την υλοποίηση του εν λόγω σχεδίου θέτουν ως προτεραιότητα την ανάπτυξη νομικής βάσης που να καλύπτει τις στατιστικές για τις κενές θέσεις εργασίας.

(3) Η Επιτροπή Απασχόλησης, που δημιουργήθηκε με την απόφαση 2000/98/ΕΚ του Συμβουλίου[7], συμφώνησε ως προς τη χρησιμότητα ενός δείκτη για τις κενές θέσεις εργασίας με σκοπό την παρακολούθηση της ευρωπαϊκής στρατηγικής για την απασχόληση, όπως ορίζεται στην απόφαση 2005/600/ΕΚ του Συμβουλίου, της 12ης Ιουλίου 2005, για τις κατευθυντήριες γραμμές των πολιτικών απασχόλησης των κρατών μελών[8].

(4) Η απόφαση αριθ. 1672/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, για τη θέσπιση κοινοτικού προγράμματος για την απασχόληση και την κοινωνική αλληλεγγύη — Progress[9] προβλέπει τη χρηματοδότηση των σχετικών ενεργειών, και τούτο, όπως διευκρινίζεται, «βελτιώνοντας την κατανόηση της κατάστασης όσον αφορά την απασχόληση και τις προοπτικές της, ιδίως με αναλύσεις και μελέτες και με την ανάπτυξη στατιστικών και κοινών δεικτών στο πλαίσιο της ΕΣΑ».

(5) Η Επιτροπή απαιτεί, μεταξύ άλλων στοιχείων, δεδομένα σχετικά με τις κενές θέσεις εργασίας ανά οικονομική δραστηριότητα, στο πλαίσιο της ευρωπαϊκής στρατηγικής για την απασχόληση, έτσι ώστε να παρακολουθεί και να αναλύει το επίπεδο και τη διάρθρωση της ζήτησης εργασίας.

(6) Η ταχεία υποβολή τριμηνιαίων στοιχείων για τις κενές θέσεις εργασίας απαιτείται από την Επιτροπή και την Ευρωπαϊκή Κεντρική Τράπεζα για την παρακολούθηση των βραχυπρόθεσμων μεταβολών στις κενές θέσεις εργασίας. Τα προσαρμοσμένα στις εποχικές διακυμάνσεις στοιχεία για τις κενές θέσεις εργασίας διευκολύνουν την ερμηνεία των τριμηνιαίων μεταβολών.

(7) Τα στοιχεία για τις κενές θέσεις εργασίας πρέπει να είναι κατάλληλα και πλήρη, ακριβή και σε ό,τι αφορά την κάλυψη, έγκαιρα, συνεκτικά, συγκρίσιμα και άμεσα προσβάσιμα από τους χρήστες.

(8) Τα πλεονεκτήματα που συνεπάγεται η συλλογή, σε κοινοτικό επίπεδο, πλήρων στοιχείων για όλους τους τομείς της οικονομίας πρέπει να σταθμιστούν σε σχέση με τις δυνατότητες υποβολής στοιχείων και την επιβάρυνση ιδίως των μικρών και μεσαίων επιχειρήσεων (ΜΜΕ) που θα κληθούν να απαντήσουν.

(9) Για τον καθορισμό του πεδίου των στατιστικών που πρέπει να καταρτιστούν και του επιπέδου λεπτομέρειας που απαιτείται ανά οικονομική δραστηριότητα, κρίνεται αναγκαίο να εφαρμοστεί η ισχύουσα έκδοση του NACE, του κοινού συστήματος ταξινόμησης των οικονομικών δραστηριοτήτων στην Κοινότητα.

(10) Δεδομένου ότι ο στόχος της προβλεπόμενης δράσης, δηλ. η παραγωγή κοινοτικών στατιστικών για τις κενές θέσεις εργασίας, δεν είναι δυνατόν να επιτευχθεί επαρκώς από τα κράτη μέλη και δύναται συνεπώς να επιτευχθεί καλύτερα σε κοινοτικό επίπεδο, η Κοινότητα μπορεί να λάβει μέτρα, σύμφωνα με την αρχή της επικουρικότητας, όπως αυτή ορίζεται στο άρθρο 5 της Συνθήκης. Σύμφωνα με την αρχή της αναλογικότητας, όπως ορίζεται στο ίδιο άρθρο, ο παρών κανονισμός δεν υπερβαίνει τα αναγκαία μέτρα για την επίτευξη των εν λόγω στόχων.

(11) Για την παραγωγή και τη διάδοση κοινοτικών στατιστικών στο πλαίσιο του παρόντος κανονισμού, οι εθνικές στατιστικές υπηρεσίες και η στατιστική υπηρεσία της Κοινότητας θα λάβουν υπόψη τις αρχές που καθορίζονται στον κώδικα ορθής πρακτικής για τις ευρωπαϊκές στατιστικές, ο οποίος εγκρίθηκε από την Επιτροπή Στατιστικού Προγράμματος[10] στις 24 Φεβρουαρίου 2005 και επισυνάφθηκε στη σύσταση της Επιτροπής σχετικά με την ανεξαρτησία, την ακεραιότητα και την υπευθυνότητα των εθνικών και κοινοτικών στατιστικών αρχών[11].

(12) Ο κανονισμός (ΕΚ) αριθ. 322/97 του Συμβουλίου της 17ης Φεβρουαρίου 1997 σχετικά με τις κοινοτικές στατιστικές[12] παρέχει το γενικό πλαίσιο και, ως εκ τούτου, εφαρμόζεται στην παραγωγή στατιστικών για τις κενές θέσεις εργασίας.

(13) Τα αναγκαία μέτρα για την εφαρμογή του παρόντος κανονισμού πρέπει να θεσπιστούν σύμφωνα με την απόφαση 1999/468/EΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[13].

(14) Ειδικότερα, η Επιτροπή θα πρέπει να έχει την εξουσία να εγκρίνει τα εκτελεστικά μέτρα όσον αφορά τους τομείς που αναφέρονται στα άρθρα 2, 4, 6, 7 και 8 του παρόντος κανονισμού. Δεδομένου ότι πρόκειται για γενικά μέτρα που αποβλέπουν στην τροποποίηση ή τη διαγραφή μη ουσιωδών στοιχείων του εν λόγω κανονισμού ή στη συμπλήρωση με την προσθήκη νέων μη ουσιωδών στοιχείων, πρέπει να εγκριθούν σύμφωνα με την κανονιστική διαδικασία με έλεγχο που ορίζεται στο άρθρο 5α της απόφασης 1999/468/ΕΚ του Συμβουλίου.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Περιεχόμενο και πεδίο εφαρμογής

1. Ο παρών κανονισμός θεσπίζει τις απαιτήσεις για την τακτική τριμηνιαία παραγωγή στατιστικών σχετικά με τις κενές θέσεις εργασίας στην Κοινότητα.

2. Κάθε κράτος μέλος υποβάλλει στην Επιτροπή (Eurostat) δεδομένα για τις κενές θέσεις εργασίας τουλάχιστον όσον αφορά τις επιχειρήσεις που απασχολούν έναν ή περισσότερους εργαζομένους.

Με την επιφύλαξη των παραγράφων 3 και 4, οι στατιστικές καλύπτουν όλες τις οικονομικές δραστηριότητες που καθορίζονται από το ισχύον κοινό σύστημα ταξινόμησης των οικονομικών δραστηριοτήτων στην Κοινότητα (NACE), με εξαίρεση τις δραστηριότητες των νοικοκυριών ως εργοδοτών και τις δραστηριότητες των ετερόδικων οργανισμών και φορέων.

Τα στοιχεία υποβάλλονται ανά οικονομική δραστηριότητα, σύμφωνα με το ισχύον σύστημα NACE, σε επίπεδο τίτλου.

3. Η κάλυψη των γεωργικών, αλιευτικών και δασοκομικών δραστηριοτήτων, όπως ορίζονται στο ισχύον σύστημα NACE, είναι προαιρετική για τα κράτη μέλη για τα οποία οι εν λόγω δραστηριότητες δεν είναι σημαντικές όσον αφορά το μερίδιο επί της συνολικής απασχόλησης.

Το κατώτατο όριο σημασίας του μεριδίου για το οποίο γίνεται λόγος στο πρώτο εδάφιο καθορίζεται σύμφωνα με τη διαδικασία που αναφέρεται στο άρθρο 11 παράγραφος 2. Εάν κρίνεται απαραίτητο και σκόπιμο, λαμβάνονται υπόψη οι μελέτες σκοπιμότητας που αναφέρονται στο άρθρο 8.

4. Η κάλυψη της δημόσιας διοίκησης και της άμυνας, της υποχρεωτικής κοινωνικής ασφάλισης, της εκπαίδευσης, της ανθρώπινης υγείας και της κοινωνικής μέριμνας, των τεχνών, της ψυχαγωγίας και της διασκέδασης, καθώς και των δραστηριοτήτων που σχετίζονται με την ιδιότητα μέλους σε οργανισμούς, της επισκευής υπολογιστών και προσωπικών και οικιακών αντικειμένων, και άλλων δραστηριοτήτων προσωπικού χαρακτήρα, όπως ορίζονται στο ισχύον σύστημα NACE, στο πλαίσιο του παρόντος κανονισμού, καθώς και η κάλυψη επιχειρήσεων που απασχολούν λιγότερο από 10 εργαζομένους καθορίζονται λαμβανομένων υπόψη των μελετών σκοπιμότητας που προβλέπονται στο άρθρο 8.

Άρθρο 2

Κενές θέσεις εργασίας

Για τους σκοπούς του παρόντος κανονισμού, μια κενή θέση εργασίας είναι αμειβόμενη θέση που είτε δημιουργήθηκε πρόσφατα είτε δεν έχει καταληφθεί ή πρόκειται να χηρέψει, και για την οποία ο εργοδότης:

α) αναλαμβάνει ενεργό δράση και είναι έτοιμος να πραγματοποιήσει περαιτέρω βήματα για να βρει υποψήφιο εκτός της οικείας επιχείρησης, και

β) προτίθεται να την πληρώσει είτε άμεσα είτε εντός καθορισμένου χρόνου·

Οι έννοιες «ενεργός δράση για την εξεύρεση κατάλληλου υποψηφίου» και «καθορισμένος χρόνος» πρέπει να ορίζονται σύμφωνα με τη διαδικασία του άρθρου 11 παράγραφος 2.

Άρθρο 3

Ορισμοί

Για τους σκοπούς του παρόντος κανονισμού ισχύουν οι ακόλουθοι ορισμοί:

1. Ως «κατειλημμένη θέση» νοείται μια αμειβόμενη θέση εργασίας εντός του οργανισμού στον οποίο έχει διοριστεί ένας εργαζόμενος.

2. Ως «μεταδεδομένα» νοούνται οι εξηγήσεις που χρειάζονται για την αιτιολόγηση των μεταβολών στα δεδομένα, οι οποίες προκύπτουν είτε από μεθοδολογικές είτε από τεχνικές μεταβολές.

3. Ως «αναδρομικά δεδομένα» νοούνται τα ιστορικά δεδομένα που καλύπτουν τις προδιαγραφές του άρθρου 1.

Άρθρο 4

Ημερομηνίες αναφοράς και τεχνικές προδιαγραφές

1. Τα κράτη μέλη καταρτίζουν τα τριμηνιαία στοιχεία με μνεία σε ειδικές ημερομηνίες αναφοράς, οι οποίες καθορίζονται σύμφωνα με τη διαδικασία του άρθρου 11 παράγραφος 2.

2. Τα κράτη μέλη παρέχουν στοιχεία σχετικά με τις κατειλημμένες θέσεις, ώστε να τυποποιήσουν τα δεδομένα για τις κενές θέσεις εργασίας με σκοπό τη διενέργεια συγκρίσεων.

3. Τα κράτη μέλη καλούνται να εφαρμόσουν διαδικασίες προσαρμογής σε εποχικές διακυμάνσεις στα τριμηνιαία δεδομένα για τις κενές θέσεις εργασίας. Οι απαιτούμενες διαδικασίες προσαρμογής σε εποχικές διακυμάνσεις καθορίζονται σύμφωνα με τη διαδικασία του άρθρου 11 παράγραφος 3.

Άρθρο 5

Πηγές

1. Τα κράτη μέλη παράγουν τα δεδομένα βάσει ερευνών σε επιχειρήσεις. Μπορούν να χρησιμοποιηθούν και άλλες πηγές, όπως τα διοικητικά στοιχεία, με τον όρο ότι αυτές θα είναι κατάλληλες ως προς την ποιότητα, σύμφωνα με το άρθρο 7.

2. Τα κράτη μέλη μπορούν να συμπληρώνουν τις πηγές της παραγράφου 1 με αξιόπιστες διαδικασίες στατιστικών εκτιμήσεων.

3. Καθιερώνονται και συντονίζονται ευρωπαϊκά συστήματα δειγματοληψίας από την Επιτροπή (Eurostat) με σκοπό την παραγωγή κοινοτικών εκτιμήσεων στις περιπτώσεις όπου τα εθνικά συστήματα δειγματοληψίας δεν πληρούν τις απαιτήσεις της Κοινότητας όσον αφορά τη συλλογή τριμηνιαίων δεδομένων. Τα επιμέρους στοιχεία των συστημάτων, η έγκριση και η εφαρμογή τους καθορίζονται σύμφωνα με τη διαδικασία του άρθρου 11 παράγραφος 3.

Τα κράτη μέλη δύνανται να αποφασίσουν να συμμετάσχουν σε κοινοτικά συστήματα δειγματοληψίας, εφόσον τα συστήματα αυτά καθιστούν εφικτή τη σημαντική μείωση του κόστους του στατιστικού συστήματος ή του φόρτου που συνεπάγεται για τις επιχειρήσεις η ικανοποίηση των κοινοτικών απαιτήσεων.

Άρθρο 6

Διαβίβαση δεδομένων

1. Τα κράτη μέλη διαβιβάζουν τα δεδομένα και τα μεταδεδομένα στην Επιτροπή (Eurostat) στο μορφότυπο και στις σχετικές προθεσμίες που καθορίζονται σύμφωνα με τη διαδικασία του άρθρου 11 παράγραφος 2. Οποιαδήποτε αναθεώρηση των τριμηνιαίων στοιχείων για προηγούμενα τρίμηνα διαβιβάζεται ταυτόχρονα.

2. Τα κράτη μέλη διαβιβάζουν επίσης αναδρομικά δεδομένα τουλάχιστον για τα τέσσερα τρίμηνα που προηγούνται του τριμήνου για το οποίο θα υποβληθούν στοιχεία στην πρώτη διαβίβαση δεδομένων. Τα σύνολα διαβιβάζονται το αργότερο με την πρώτη διαβίβαση δεδομένων και οι αναλύσεις το αργότερο ένα έτος μετά την εν λόγω διαβίβαση. Όπου είναι απαραίτητο, τα αναδρομικά δεδομένα μπορούν να βασίζονται στις «καλύτερες δυνατές εκτιμήσεις».

Άρθρο 7

Ποιότητα

1. Η στατιστική ποιότητα των δεδομένων, ιδίως η καταλληλότητα και πληρότητα, η ακρίβεια και όσον αφορά την κάλυψη, η έγκαιρη υποβολή, η συνοχή, η συγκρισιμότητα και προσβασιμότητά τους αποτελούν θεμελιώδη στόχο και επιδιώκονται με στενή συνεργασία των κρατών μελών και της Επιτροπής (Eurostat).

Τα διαβιβαζόμενα τρέχοντα και αναδρομικά στοιχεία πρέπει να πληρούν κριτήρια ποιότητας που θα καθοριστούν σύμφωνα με τη διαδικασία του άρθρου 11 παράγραφος 2.

2. Τα κράτη μέλη υποβάλλουν εκθέσεις ποιότητας στην Επιτροπή (Eurostat). Το χρονοδιάγραμμα, η συχνότητα και το περιεχόμενο των εκθέσεων ποιότητας και οι προθεσμίες για την υποβολή των εκθέσεων καθορίζονται σύμφωνα με τη διαδικασία του άρθρου 11 παράγραφος 2.

Άρθρο 8

Μελέτες σκοπιμότητας

1. Η Επιτροπή (Eurostat) θέτει το κατάλληλο πλαίσιο για την καθιέρωση μελετών σκοπιμότητας, σύμφωνα με τη διαδικασία του άρθρου 11 παράγραφος 2. Οι μελέτες αυτές διενεργούνται από τα κράτη μέλη που αντιμετωπίζουν δυσκολίες όσον αφορά την παροχή στοιχείων για τα εξής:

α) μονάδες που απασχολούν λιγότερο από 10 εργαζομένους· και/ή

β) τις ακόλουθες δραστηριότητες:

i) γεωργικές, αλιευτικές και δασοκομικές δραστηριότητες,

ii) δημόσια διοίκηση και άμυνα· υποχρεωτική κοινωνική ασφάλιση,

iii) εκπαίδευση,

iv) ανθρώπινη υγεία και κοινωνική μέριμνα,

v) τέχνες, ψυχαγωγία και διασκέδαση, και

vi) δραστηριότητες που σχετίζονται με την ιδιότητα μέλους σε οργανισμούς, επισκευή υπολογιστών και προσωπικών και οικιακών αντικειμένων, και άλλες δραστηριότητες προσωπικού χαρακτήρα.

2. Τα κράτη μέλη που διενεργούν μελέτες σκοπιμότητας πρέπει να υποβάλουν έκθεση σχετικά με τα αποτελέσματα των εν λόγω μελετών εντός 12 μηνών μετά την έναρξη ισχύος των εκτελεστικών μέτρων της Επιτροπής που αναφέρονται στην παράγραφο 1.

3. Τα κατόπιν των μελετών σκοπιμότητας λαμβανόμενα μέτρα πρέπει να τηρούν την αρχή της σχέσης κόστους-αποτελεσματικότητας, όπως ορίζεται στο άρθρο 10 του κανονισμού (ΕΚ) αριθ. 322/97, καθώς και την ελαχιστοποίηση του φόρτου για τους ερωτηθέντες.

4. Η εφαρμογή των μέτρων που λαμβάνονται σύμφωνα με τα αποτελέσματα των μελετών σκοπιμότητας καθιστά εφικτή τη διαβίβαση δεδομένων το αργότερο έως το πρώτο τρίμηνο του 2011.

Άρθρο 9

Χρηματοδότηση

1. Για την πρώτη τριετία της συλλογής δεδομένων τα κράτη μέλη μπορεί να λαμβάνουν χρηματοδοτική συμμετοχή από την Κοινότητα για το κόστος που συνεπάγονται οι σχετικές εργασίες.

2. Το ποσό των πιστώσεων που χορηγούνται ετησίως στο πλαίσιο της χρηματοδοτικής συμμετοχής για την οποία γίνεται λόγος στην παράγραφο 1 καθορίζεται ως μέρος των ετήσιων δημοσιονομικών διαδικασιών.

3. Η αρμόδια για τον προϋπολογισμό αρχή χορηγεί τις πιστώσεις που διατίθενται για κάθε έτος.

Άρθρο 10

Εκτελεστικά μέτρα

Τα μέτρα που απαιτούνται για την εφαρμογή του παρόντος κανονισμού εγκρίνονται σύμφωνα με το άρθρο 11.

Άρθρο 11

Επιτροπή

1. Η Επιτροπή επικουρείται από την Επιτροπή Στατιστικού Προγράμματος, που έχει συσταθεί βάσει της απόφασης 89/382/ΕΟΚ, Ευρατόμ.

2. Όταν γίνεται αναφορά στην παρούσα παράγραφο, εφαρμόζεται η διαδικασία της κανονιστικής επιτροπής με έλεγχο που προβλέπεται στο άρθρο 5α παράγραφοι 1 έως 4 και στο άρθρο 7 της απόφασης 1999/468/ΕΚ, τηρουμένων των διατάξεων του άρθρου 8 της εν λόγω απόφασης.

3. Όταν γίνεται αναφορά στην παρούσα παράγραφο, εφαρμόζεται η διαδικασία της κανονιστικής επιτροπής που προβλέπεται στα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της εν λόγω απόφασης.

Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται σε τρεις μήνες.

Άρθρο 12

Έκθεση εφαρμογής

Εντός δύο ετών από την ημερομηνία έναρξης ισχύος του παρόντος κανονισμού, και κάθε τρία έτη μετά την ημερομηνία αυτή, η Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με την εφαρμογή του παρόντος κανονισμού. Η εν λόγω έκθεση αξιολογεί την ποιότητα των στατιστικών που παρέχονται από τα κράτη μέλη και εντοπίζει τους τομείς που μπορούν να βελτιωθούν.

Άρθρο 13

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C […] της […], σ. […].

[2] ΕΕ C […] της […], σ. […].

[3] ΕΕ C […] της […], σ. […].

[4] Συμπεράσματα του Συμβουλίου, 15875/03.

[5] Σχέδιο δράσης της Επιτροπής σχετικά με τις στατιστικές απαιτήσεις της ΟΝΕ, CS/2000/11655.

[6] Εκθέσεις για την κατάσταση που επικρατεί σχετικά με τις απαιτήσεις πληροφόρησης στο πλαίσιο της ΟΝΕ - CS/2001/13388, CS/2003/6016 και CS/2005/13894.

[7] ΕΕ L 29 της 4.2.2000, σ. 21.

[8] EE L 205 της 6.8.2005, σ. 21.

[9] ΕΕ L 315 της 15.11.2006, σ. 1.

[10] ΕΕ L 181 της 28.6.1989, σ. 47.

[11] ΕΕ C 172 της 12.7.2005, σ. 22.

[12] ΕΕ L 52 της 22.2.1997, σ. 1.

[13] ΕΕ L 184 της 17.7.1999, σ. 23· απόφαση όπως τροποποιήθηκε τελευταία με την απόφαση 2006/512/ΕΚ του Συμβουλίου της 17ης Ιουλίου 2006 - ΕΕ L 200 της 22.7.2006, σ. 11.